Guro Angell Gimse

Guro Angell Gimse  (født 20. juli 1971) er en norsk politiker (H) fra Melhus. Hun har vært innvalgt både i Melhus kommunestyre og i Sør-Trøndelag fylkesting og vararepresentant til Stortinget. Hun var fast møtende vara på Stortinget da Linda Hofstad Helleland var statsråd i Erna Solbergs regjering, og statssekretær i Arbeids- og sosialdepartementet under Anniken Hauglie.

Yrkeskarriere og politiske verv

Utdannelse og arbeid i politi og konfliktråd 
Gimse er utdannet politi og har hatt ulike roller i politiet i til sammen 17 år. Hun har vært politibetjent i Oslo og lensmannsbetjent ved Skaun lensmannskontor, og ble i 2006 politioverbetjent ved Sør-Trøndelag politidistrikt med ansvar for distriktets håndtering av vold i nære relasjoner.

Fra 2008 var hun prosjektleder i Konfliktrådet i Trøndelag, hvor hun gjennomførte to nasjonale dialogprosjekter eid av Justisdepartementet: «Familievold, forsoning og forebygging» (2008–2013)», og «Et spørsmål om ære?» (om sosial kontroll og æresrelatert vold) (2013–2016).

Politisk virke 
Gimse har hatt flere politiske verv, blant annet var hun fra 2013 leder av Kvinneforum i Sør-Trøndelag Høyre, og fra 2017 leder av Kvinneforum i Trøndelag Høyre. I 2014 ble hun styremedlem i Høyres kvinneforum på nasjonalt nivå. Høsten 2018 ble hun nestleder i kvinneforumet, og fungerte som forumets leder fram til sommeren 2019. I 2020 ble hun leder i det nasjonale forumet og medlem av Høyres arbeidsutvalg samt sentralstyre.  

Gimse ble innvalgt i Sør-Trøndelag fylkesting i 2011. Fra 2015 til 2016 var hun leder for fylkeskommunens kontrollutvalg. Fra januar 2016 fram til hun tiltrådte som fast møtende stortingsrepresentant, var hun fylkespolitiker på heltid som nestleder i komité for infrastruktur. 

I 2017 ble hun valgt som vararepresentant til Stortinget, og til 22. januar 2019 møtte hun fast som vararepresentant for statsråd Linda C. Hofstad Helleland i Erna Solbergs regjering. Hun ble deretter utnevnt til statssekretær i Arbeids- og sosialdepartementet. Da FrP gikk ut av regjeringen 24. januar 2020 ble Linda Hofstad Helleland på nytt statsråd, og Gimse gikk tilbake til Stortinget som fast møtende vara inntil regjeringen Solberg gikk av i oktober 2021.

Privatliv 
Gimse bor på Melhus, og eier og driver korngården Gimsan som et bierverv.

Referanser

Eksterne lenker 
 

Høyre-politikere i Sør-Trøndelag
Lokalpolitikere i Melhus
Vararepresentanter til Stortinget
Sør-Trøndelag fylkesting
Trøndelag fylkesting
Høyre-politikere i Trøndelag